b'\n_START_ARTICLE_\nNuija (ty\xc3\xb6kalu)\n_START_PARAGRAPH_\nNuija on paksu- ja raskasp\xc3\xa4inen varrellinen iskemiseen k\xc3\xa4ytett\xc3\xa4v\xc3\xa4 ty\xc3\xb6kalu. Nuija on yksi ensimm\xc3\xa4isi\xc3\xa4 ihmisen tuntemia ty\xc3\xb6kaluja. Nuijan osat ovat varsi ja varren p\xc3\xa4\xc3\xa4ss\xc3\xa4 oleva paino, p\xc3\xa4\xc3\xa4. Nuijalla sen varren ja p\xc3\xa4\xc3\xa4n rotaatioenergia muutetaan tangentin suuntaiseksi translaatioenergiaksi. _NEWLINE_Nuijalla isket\xc3\xa4\xc3\xa4n kappaletta joko suoraan tai esimerkiksi taltan v\xc3\xa4lityksell\xc3\xa4, niin ett\xc3\xa4 energia siirtyy nuijan p\xc3\xa4\xc3\xa4st\xc3\xa4 taltan k\xc3\xa4rjen kautta ty\xc3\xb6stett\xc3\xa4v\xc3\xa4\xc3\xa4n esineeseen, jolloin syntyy lastu ja ty\xc3\xb6st\xc3\xb6j\xc3\xa4lki. Nuija voi olla suurempikin ja kaksin k\xc3\xa4sin k\xc3\xa4ytett\xc3\xa4v\xc3\xa4. Nuijan p\xc3\xa4\xc3\xa4 on usein tehty puusta, kumista tai muovista. _NEWLINE_Metallista ly\xc3\xb6m\xc3\xa4v\xc3\xa4linett\xc3\xa4 sanotaan yleens\xc3\xa4 lekaksi, moukariksi, moskaksi tai vasaraksi._NEWLINE_Nuija voi olla my\xc3\xb6s l\xc3\xa4hitaisteluase, jonka varren p\xc3\xa4\xc3\xa4ss\xc3\xa4 tai varteen kiinnitetyn ketjun p\xc3\xa4\xc3\xa4ss\xc3\xa4 on paino tai levenem\xc3\xa4, jossa saattaa olla piikkej\xc3\xa4. Piikkinuija tunnetaan my\xc3\xb6s nimell\xc3\xa4 kurikka tai aamut\xc3\xa4hti. Aseen teho perustuu l\xc3\xa4hinn\xc3\xa4 k\xc3\xa4rkiosan painoon ja iskuvoimaan. Ketjukuulanuija on ase, jossa piikik\xc3\xa4s kuula, ly\xc3\xb6m\xc3\xa4ri, on kiinnitetty ketjulla varteen. N\xc3\xa4in iskuun saadaan suurempi hitausmomentti, ja aseella kyet\xc3\xa4\xc3\xa4n ly\xc3\xb6m\xc3\xa4\xc3\xa4n my\xc3\xb6s kilven sis\xc3\xa4puolelle._NEWLINE_Puheenjohtajan nuijaa k\xc3\xa4ytet\xc3\xa4\xc3\xa4n my\xc3\xb6s m\xc3\xa4\xc3\xa4r\xc3\xa4muotoisissa kokouksissa esimerkiksi eduskunnan t\xc3\xa4ysistunnoissa ilmoittamaan, ett\xc3\xa4 asiaa k\xc3\xa4sitell\xc3\xa4\xc3\xa4n tai ett\xc3\xa4 k\xc3\xa4sittely on p\xc3\xa4\xc3\xa4ttynyt._NEWLINE_Ruoanlaitossa k\xc3\xa4ytet\xc3\xa4\xc3\xa4n muun muassa lihanuijaa lihan mureuttamiseen sek\xc3\xa4 puunuijaa eli survinta esimerkiksi perunoiden tai marjojen soseuttamiseen.'